SEAFCO จ่อแตกพาร์-งบฯ Q3/60 โตแรงแนะซื้อเป้า 18.99 บ.
SEAFCO จ่อแตกพาร์-งบฯ Q3/60 โตแรงแนะซื้อเป้าหมาย 18.99 บ.
20 ต.ค. 2560

บล.ดีบีเอสฯ ระบุในบทวิเคราะห์วันนี้(20 ต.ค.) ว่า บริษัท ซีฟโก้ จำกัด (มหาชน) หรือ SEAFCO คาดใกล้วันที่จะประกาศใช้พาร์ใหม่แล้ว เพราะที่ประชุมผู้ถือหุ้นเมื่อวันที่ 12 ต.ค.60 ที่ผ่านมามีมติอนุมัติให้เปลี่ยนพาร์จากเดิม 1.00 บาท เป็น 0.50 บาท ดังนั้นเมื่อบริษัทไปจดทะเบียนกับกระทรวงพาณิชย์แล้วเสร็จ และได้มีการมาแจ้งตลาดฯ ก็คาดว่าทางตลาดฯจะอนุมัติให้ใช้พาร์ใหม่ได้ไม่นานจากนี้
ความจริงบริษัทก็มีสภาพคล่องการซื้อขาย (free float) ที่สูงเป็น 69.7% อยู่แล้ว แต่หลังแตกพาร์ จำนวนหุ้นจะเพิ่มขึ้นเป็นเท่าตัว สำหรับราคาหุ้นก็จะปรับลดลงมาก หรือกึ่งหนึ่ง เช่น ราคาปิดวานนี้ที่ 16.80 บาท ก็จะลดลงเป็น 8.40 บาท สภาพคล่องการซื้อขายจะยิ่งสูง
คาดกำไรสุทธิ 3Q60 โตแรงเป็น 55 ล้านบาท (+348% เทียบช่วงเดียวกันของปีก่อน, +45% เทียบไตรมาสก่อนหน้า) บริษัททยอยประกาศได้งานใหม่ต่อเนื่อง รวมทั้งงานรถไฟฟ้าสายสีส้มตะวันออก
งานก่อสร้างขนาดใหญ่ที่มีโอกาสได้อีกตาม CK คือ สีส้มตะวันตก สีม่วงใต้ และรอลุ้นจากทางฝั่ง STEC คือ เหลือง และชมพู ด้านคอนโดภาคเอกชนมีการเปิดโครงการใหม่จำนวนมาก โดยเฉพาะโครงการใหญ่ One Bangkok
ซื้อ ราคาพื้นฐานใหม่ปรับเพิ่มเป็น 18.99 บาท ตามประมาณการ และใช้ P/E ปี 61 ที่ 20 เท่า แต่คิดเป็น PEG ปี 61เพียง 0.5 เท่า ราคาปิดมีส่วนเพิ่มได้อีก 13% ส่วน ราคาพื้นฐานหลังแตกพาร์แล้วเป็น 9.50 บาท